Aktiewe, maerder, lang vroue word veel ouerArgieffoto: Pixabay Vroue wat ŉ hoë ouderdom wil bereik – 90 jaar of ouer – se kanse is veel groter as dié van mans indien hulle ŉ gesonde gewig op 70 het, ŉ langer statuur het en hulle ŉ uur se oefening elke dag gedoen het. Dié verband tussen gewig en lengte geld egter nie soveel vir mans om ŉ baie hoë ouderdom, wat as 90 jaar gesien word, te bereik nie. By mans tel oefening meer. Volgens ŉ studie wat pas in die Journal of Epidemiology & Community Health gepubliseer is, word oefening vir beide geslagte met ŉ lang lewe verbind. Mense word deesdae wel ouer, maar dit blyk dat ŉ plato bereik is, weens toenemende vetsug en onaktiwiteit. Vorige studies het na die verband tussen gewig, jou liggaamsmassa-indeks (BMI), oefening en ouderdom gekyk, maar die meeste studies het net na mans gekyk, of beide geslagte se data saamgegooi. Mans en vroue se lewensduur verskil weens hormone, gene en leefstyl. Argieffoto: Pixabay Om te kyk wat presies dit is, het kenners van Nederland die data van 120 000 mans en vroue bekyk wat sedert 1986 ingesamel is. Destyds was die mense tussen 55 en 69 jaar oud. Hulle wou sien of daar ŉ verwantskap is tussen gewig, lengte, en oefening – en wie leef die langste – nadat alle ander negatiewe faktore uitgeskakel is. Uiteindelik het 7 807 mense besluit om deel te neem aan dié deel van die studie (dit was deel van ŉ groter nasionale studie). Mense is gemonitor totdat hulle 90 is, of tot met hulle dood. Altesame 433 mans (16,7%) en 944 vroue (34,4%) uit 7 807 het 90 jaar oud geword. Die vroue was gemiddeld langer as die ander wat nie so oud geword het nie, en het minder as die ander geweeg in 1986, en daarna. Hulle het ook min gewig aangesit deur hulle lewe, sedert hulle 20 jaar oud was. Die wat 8 kg of minder sedert hulle twintigs aangesit het, het die langste geleef. Argieffoto: Pixabay Die vroue van 1,75 m lank, of selfs langer, se kanse was 31% groter om 90 jaar oud te word, as dié wat 1,60 m lank was. Maar vir mans is daar nie so ŉ verband gesien nie. By die mans was daar wel ŉ verskil: Die wat 90 minute se oefening per dag gedoen het, se kanse om 90 jaar oud te word was 39% groter as dié van mans wat 30 minute oefening per dag gedoen het. Maar by vroue was dit nie die geval nie – 60 minute oefening per dag was net reg. Hoewel die studie observasies gemaak het, en nie die oorsaak bepaal het nie, is dit beduidend genoeg om ŉ verskil tussen mans en vroue aan te dui, asook die rol wat jou leefstyl speel. Aan jou lengte kan jy niks doen nie, maar jou gewig en die oefening wel. Die bevinding is dat ŉ beduidende verwantskap bestaan tussen vroue se gewig en hoe lank hulle lewe. Gebruik dié skakel om jou BMI te bereken: https://www.nhlbi.nih.gov/health/educational/lose_wt/BMI/bmi-m.htm